Little Foot nou heelwat jonger(Foto: Wits) Wetenskaplikes meen nou Little Foot, een van die bekende fossiele van ŉ menslik voorsaat, is jonger as wat voorheen vermoed is. Little Foot is 2,8 miljoen jaar oud, aansienlik jonger as die 3,7 miljoen jaar wat prof. D Granger van die Purdue-universiteit in die VSA voorheen bereken het. Dié ouderdom is vasgestel deur die kwarts waarin die fossiel gevind is te ontleed. Die eerste beendere van Little Foot is in 1980 in die Sterkfontein-grotte noordwes van Johannesburg gevind. Die res van die beendere is sedert 1997 opgegrawe. Prof. Jan Kramers van die Universiteit van Johannesburg en prof. Paul Dirks van die James Cook-universiteit in Australië het met dié nuwe inligting vorendag gekom. “Al die ander hominiedfossiele wat uit die Wieg van die Mensdom kom is tussen 2,5 en 1,5 miljoen jaar oud en Little Foot se 3,6 miljoen maak nie sin nie,” het Kramers aan Maroela Media gesê. Indien Little Foot 3,6 miljoen jaar oud is, sou dit beteken dat hy ouer as die fossiel Lucy is. Lucy word beskou as die oudste voorouer, met ŉ ouderdom van 3,2 miljoen jaar, wat in 1974 in Oos-Afrika opgegrawe is. “Die nuwe voorgestelde ouderdom pas baie beter in by die tydlyn van die fossiele wat in die Wieg van die Mensdom opgegrawe is. Dit verander die konteks van die fossiel, maar dit maak hom nie minder belangrik nie.” Die twee wetenskaplikes het die berekeningsproses anders aangepak as in vorige pogings. Granger het destyds bereken hoe lank die kwarts ondergrond was. “Ons het gefokus op hoe lank verskillende dele van die kwarts, wat langs die fossiel was, saam op dieselfde plek was,” het Kramers gesê. Daar was moontlik ŉ grotkamer bokant die grot waar Little Foot opgegrawe is. Tussen die twee grotkamers is ŉ opening. “Little Foot het op ŉ manier deur die boonste grot geval in die laer grot in, saam met die ouer gronddele,” het Kramers verduidelik. Hierdie scenario verduidelik waarom daar twee verskillende berekeninge vir die ouderdom van Little Foot is.